Κανονισμός (ΕΚ) αριθ. 2193/2003 του Συμβουλίου

της 8ης Δεκεμβρίου 2003

για επιβολή πρόσθετων δασμών στις εισαγωγές ορισμένων προϊόντων, καταγωγής Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής(1),

Εκτιμώντας τα ακόλουθα:

(1) Στις 20 Μαρτίου 2000, κατόπιν αιτήσεως της Κοινότητας, το όργανο επίλυσης των διαφορών του ΠΟΕ (ΟΕΔ) ενέκρινε τις εκθέσεις της ειδικής ομάδας και του δευτεροβάθμιου δικαιοδοτικού οργάνου σύμφωνα με τις οποίες η φορολογική μεταχείριση των Foreign Sales Corporations (FSC) από τις Ηνωμένες Πολιτείες της Αμερικής αποτελεί απαγορευμένη εξαγωγική επιδότηση βάσει της συμφωνίας για τον ΠΟΕ.

(2) Στις 15 Νοεμβρίου 2000, οι Ηνωμένες Πολιτείες της Αμερικής θέσπισαν το νόμο "The FSC Repeal and Extraterritorial Income Exclusion Act of 2000". Στις 29 Ιανουαρίου 2002, το ΟΕΔ ενέκρινε τις εκθέσεις της ειδικής ομάδας και του δευτεροβάθμιου δικαιοδοτικού οργάνου σύμφωνα με τις οποίες ο εν λόγω νόμος αποτελούσε επίσης απαγορευμένη εξαγωγική επιδότηση σύμφωνα με τις ρυθμίσεις του ΠΟΕ και δεν επέφερε κατάργηση του καθεστώτος επιδοτήσεων FSC. Κατά συνέπεια, στις 7 Μαΐου 2003, το ΟΕΔ επέτρεψε στην Κοινότητα να επιβάλει αντίμετρα μέγιστου ύψους 4,043 εκατομμυρίων δολαρίων ΗΠΑ με τη μορφή πρόσθετων δασμών κατ' αξίαν ύψους 100 %, σε ορισμένα προϊόντα, καταγωγής Ηνωμένων Πολιτειών της Αμερικής.

(3) Θεωρείται ότι, αρχικά, η σταδιακή επιβολή πρόσθετων εισαγωγικών δασμών μέχρι 17 % κατ' αξίαν στις εισαγωγές επιλεγμένων προϊόντων, καταγωγής Ηνωμένων Πολιτειών της Αμερικής, αποτελεί κατάλληλο αντίμετρο λόγω της παράλειψης των ΗΠΑ να συμμορφωθούν προς τις συστάσεις του ΟΕΔ. Όταν επιτευχθεί το προαναφερθέν επίπεδο πρόσθετων δασμών, η Επιτροπή θα πρέπει να υποβάλει πρόταση στο Συμβούλιο για περαιτέρω δράση υπό το πρίσμα των εξελίξεων.

(4) Όσον αφορά τα εν λόγω επιλεγμένα προϊόντα, οι δασμολογικές παραχωρήσεις της Κοινότητας θα πρέπει να ανασταλούν από την 1η Μαρτίου 2004. Η αναστολή των δασμολογικών παγιοποιήσεων θα πρέπει να είναι προσωρινή και να εφαρμόζεται μόνο μέχρις ότου καταργηθεί το μέτρο που δεν συνάδει με τον ΠΟΕ. Η καταγωγή κάθε προϊόντος για το οποίο ισχύει ο παρών κανονισμός, θα πρέπει να προσδιορίζεται σύμφωνα με τις διατάξεις του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(2).

(5) Τα προϊόντα για τα οποία έχει εκδοθεί, πριν από την ημερομηνία έναρξης ισχύος του παρόντος κανονισμού, άδεια εισαγωγής που προβλέπει δασμολογική απαλλαγή ή μείωση δασμών, δεν θα πρέπει να υπόκεινται σ' αυτούς τους πρόσθετους δασμούς.

(6) Τα προϊόντα για τα οποία υπάρχει απόδειξη ότι έχουν εξαχθεί από τις ΗΠΑ προς την Κοινότητα πριν από την ημερομηνία της πρώτης εφαρμογής των πρόσθετων δασμών, δεν θα πρέπει να υπόκεινται σ' αυτούς τους πρόσθετους δασμούς.

(7) Τα προϊόντα που επηρεάζονται από την αναστολή των παραχωρήσεων θα πρέπει να υπαχθούν στο τελωνειακό καθεστώς "μεταποίησης υπό τελωνειακό έλεγχο", σύμφωνα με τον κανονισμό (ΕΟΚ) αριθ. 2454/93(3), μόνον κατόπιν εξέτασης από την επιτροπή τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δασμολογικές παραχωρήσεις της Κοινότητας αναστέλλονται από την 1η Μαρτίου 2004 όσον αφορά τα προϊόντα, καταγωγής Ηνωμένων Πολιτειών της Αμερικής, που απαριθμούνται στο παράρτημα του παρόντος κανονισμού.

Άρθρο 2

1. Επιβάλλεται δασμός κατ' αξίαν πρόσθετος του τελωνειακού δασμού που ισχύει δυνάμει του κανονισμού (ΕΟΚ) αριθ. 2913/92 στα προϊόντα, καταγωγής Ηνωμένων Πολιτειών της Αμερικής, που απαριθμούνται στο Παράρτημα του παρόντος κανονισμού, ως ακολούθως:

- 5 % από την 1η Μαρτίου 2004 έως τις 31 Μαρτίου 2004,

- 6 % από την 1η Απριλίου 2004 έως τις 30 Απριλίου 2004,

- 7 % από την 1η Μαΐου 2004 έως τις 31 Μαΐου 2004,

- 8 % από την 1η Ιουνίου 2004 έως τις 30 Ιουνίου 2004,

- 9 % από την 1η Ιουλίου 2004 έως τις 31 Ιουλίου 2004,

- 10 % από την 1η Αυγούστου 2004 έως τις 31 Αυγούστου 2004,

- 11 % από την 1η Σεπτεμβρίου 2004 έως τις 30 Σεπτεμβρίου 2004,

- 12 % από την 1η Οκτωβρίου 2004 έως τις 31 Οκτωβρίου 2004,

- 13 % από την 1η Νοεμβρίου 2004 έως τις 30 Νοεμβρίου 2004,

- 14 % από την 1η Δεκεμβρίου 2004 έως τις 31 Δεκεμβρίου 2004,

- 15 % από την 1η Ιανουαρίου 2005 έως τις 31 Ιανουαρίου 2005,

- 16 % από την 1η Φεβρουαρίου 2005 έως τις 28 Φεβρουαρίου 2005,

- 17 % από την 1η Μαρτίου 2005.

2. Μετά την 1η Μαρτίου 2005, η Επιτροπή υποβάλει πρόταση στο Συμβούλιο για την επανεξέταση του κανονισμού υπό το πρίσμα των εξελίξεων.

3. Η καταγωγή κάθε προϊόντος για το οποίο ισχύει ο παρών κανονισμός προσδιορίζεται σύμφωνα με τις διατάξεις του κανονισμού (ΕΟΚ) αριθ. 2913/92.

Άρθρο 3

Το Συμβούλιο αποφασίζει την κατάργηση του παρόντος κανονισμού μόλις οι Ηνωμένες Πολιτείες της Αμερικής συμμορφωθούν πλήρως προς τη σύσταση του οργάνου επίλυσης των διαφορών του ΠΟΕ.

Άρθρο 4

1. Τα προϊόντα που απαριθμούνται στο παράρτημα, για τα οποία έχει εκδοθεί, πριν από την ημερομηνία έναρξης ισχύος του παρόντος κανονισμού, άδεια εισαγωγής που προβλέπει δασμολογική απαλλαγή ή μείωση δασμών, δεν υπόκεινται στον πρόσθετο δασμό.

2. Τα προϊόντα που απαριθμούνται στο παράρτημα, για τα οποία μπορεί να αποδειχθεί ότι ευρίσκοντο ήδη καθ' οδόν προς την Κοινότητα κατά την ημερομηνία έναρξης ισχύος του παρόντος κανονισμού και των οποίων ο προορισμός δεν μπορεί να αλλάξει, δεν υπόκεινται στον πρόσθετο δασμό.

3. Τα προϊόντα που απαριθμούνται στο παράρτημα μπορούν να υπαχθούν στο καθεστώς "μεταποίησης υπό τελωνειακό έλεγχο" σύμφωνα με το άρθρο 551 παράγραφος 1 πρώτο εδάφιο του κανονισμού (ΕΟΚ) αριθ. 2454/93, μόνο αφού διενεργηθεί εξέταση των οικονομικών όρων από την επιτροπή τελωνειακού κώδικα, εκτός εάν τα προϊόντα και οι πράξεις αναφέρονται στο παράρτημα 76, μέρος Α του εν λόγω κανονισμού.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Δεκεμβρίου 2003.

Για το Συμβούλιο

Ο Πρόεδρος

F. Frattini

(1) ΕΕ C 203 E της 27.8.2002, σ. 114.

(2) EE L 302 της 19.10.1992, σ. 17· κανονισμός όπως τροποποιήθηκε τελευταία από τον κανονισμό (ΕΚ) αριθ. 2700/2000 (ΕΕ L 311 της 12.12.2000, σ. 17).

(3) Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για την εφαρμογή του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (ΕΕ L 253 της 11.10.1993, σ. 1)· κανονισμός όπως τροποποιήθηκε τελευταία από τον κανονισμό (ΕΚ) αριθ. 1335/2003 (ΕΕ L 187 της 26.7.2003, σ. 16).

ΠΑΡΑΡΤΗΜΑ

Τα προϊόντα στα οποία επιβάλλονται πρόσθετοι δασμοί καθορίζονται με τους αντίστοιχους οκταψήφιους κωδικούς ΣΟ. Η περιγραφή των κωδικών αυτών παρατίθεται στο παράρτημα Ι του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1). Η περιγραφή των κεφαλαίων ΣΟ παρέχεται μόνο προς ενημέρωση.

>ΘΕΣΗ ΠΙΝΑΚΑ>

(1) ΕΕ L 256 της 7.9.1987, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1871/2003 της Επιτροπής (ΕΕ L 275 της 25.10.2003, σ. 5).